Atletiek: Verspringers sal Caster moet nadoenCaster Semenya wen die 800m by die Prefontaine Classic-byeenkoms in Eugene, Oregon (26 Mei 2018). Foto: Chris Pietsch/The Register-Guard via AP Die vierde byeenkoms in die Diamantligareeks word Donderdag in Rome, Italië, aangebied. Caster Semenya spog reeds met drie goue medaljes in die drie afgehandelde byeenkomste. Sy het reeds twee in die 800 m en een in die 1500 m losgeslaan. Donderdag is daar egter nie een van Caster se twee nommers op die program nie. Die fokus verskuif nou na drie ander Suid-Afrikaners. In die verspring vir mans gaan die beste van die bestes hul staal wys. Die twee Suid-Afrikaners, Luvo Manyonga en Rushwal Samaai, sal skouers skuur met Juan Miguel Echevarria (Binnenshuise Wêreldkampioen), Marquis Dendy (Wêreldkampioen in 2016) asook Jeff Henderson (Olimpiese kampioen). Van die atlete wat in die 100 m vir mans in die blokke gaan sak, is Suid-Afrika se Akani Simbine, Christian Coleman (60 m binnenshuise wêreldkampioen), Ronnie Baker (9.97 in 2018) en die Italianer Filippo Tortu (10.03) onder die groot name. Die wenner van ŉ nommer verdien 8 punte en die top agt of twaalf atlete (afhangend van die nommer) sal ná die reeks van 12 byeenkomste verseker wees van ŉ plek by die finale twee byeenkomste. Die prysgeld per byeenkoms begin by $10 000 aan die wenner van die nommer en skiet op na $50 000 by die eindronde. Die byeenkoms in Rome begin Donderdag om 17:40 en sal skuins voor 22:00 afgehandel wees. 17:40 Diskus vroue 19:20 Diskus mans 19:30 Paalspring mans 20:10 Hoogspring vroue 20:13 400 mH mans 20:23 3 000 m vroue 20:38 800 m mans 20:40 Verspring mans 20:53 100 mH vroue 21:16 400 m mans 21:25 200 m vroue 21:35 100 m mans 21:50 1 500 m mans Die reeks van twaalf byeenkomste en twee eindrondes eindig op 30 Augustus. Meer inligting is hier beskikbaar.